Haruki Murakami

**Haruki Murakami** (), (Kyoto, 12. januar 1949.) je savremeni japanski pisac i prevodilac.

## Biografija
Haruki Murakami rođen je u Kyotu, ali je veći dio svog odrastanja proveo u Kobeu. Njegov je otac bio budistički sveštenik, a majka kćer veletrgovca iz Osake. Oboje su predavali japansku književnost.

Uprkos tome, Murakamija više interesuje američka književnost, što ga i izdvaja iz glavne struje japanske književnosti.

Studirao je dramu na Univerzitetu Waseda u Tokiju,gdje se i upoznao sa svojom budućom ženom, Yoko. Njegovo prvo zaposlenje bilo je u prodavnici gramofonskih ploča. Nakon završenog studija 1974. godine otvara jazz bar „Peter Cat“ u Tokiju, koji radi sve do 1982. godine. Tema mnogih njegovih romana, kao i sami naslovi povezani su s muzikom, uključujući  *Igraj, igraj, igraj* (*Dance, Dance, Dance* od R&B grupe *The Dells*), *Norveška šuma* (*Norwegian Wood*, po pjesmi *Beatlesa*) i *Južno od granice, zapadno od Sunca* (*South of the Border, West of the Sun*, prvi dio naslov je pjesme *Nata Kinga Colea*).

Murakami je započeo s pisanjem u svojim ranim tridesetim godinama. Kako je sam rekao, gledajući bejzbol utakmicu odjednom je osjetio neobjašnjivu inspiraciju za pisanjem svog prvog romana (*Hear the Wind Sing*, 1979.). Nekoliko narednih mjeseci pisao je samo nekoliko sati nakon završenog radnog dana u baru, tako da je uspijevao pisati samo kratka poglavlja. Nakon što ga je završio, roman je poslao na jedino takmičenje koje je htjelo prihvatiti rad takve dužine i osvojio je nagradu.

Taj prvobitni uspjeh ohrabrio ga je da nastavi s pisanjem. Godinu kasnije izdaje nastavak *Pinball 1973*. Godine 1982. izdaje *Lov na divlju ovcu* (*A Wild Sheep Chase*). Godine 1985. objavljuje *Tvrdo kuhana zemlja čudesa i kraj svijeta* (*Hard-Boiled Wonderland and the End of the World*).

Murakami postaje svjetski poznat objavljivanjem *Norveške šume* (*Norwegian Wood*), nostalgične priče o gubitku i seksualnosti. Milion kopija prodano je u Japanu. Među mladim Japancima Murakami je postao superzvijezda. Knjiga je printana u dva dijela, koja su prodavana zajedno. Jedna je imala zeleni, a druga crveni omot. Najveći obožavatelji izražavali su svoju naklonost jednom od dijelova noseći odjeću zelene, odnosno crvene boje. Godine 1986. Murakami napušta Japan, putuje Evropom i nastanjuje se u SAD-u.

Predaje, između ostalog, na Univerzitetu u Princetonu. Baš u to vrijeme i nastaju romani *Igraj, igraj, igraj* i *Južno od granice, zapadno od sunca* (*South of the Border, West of the Sun*).

Kratke su priče važan dio Murakamijevog opusa. Priče napisane u periodu između 1983. i 1990. godine objavljene su pod naslovom *Slon nestaje* (*The Elephant Vanishes*). *Poslije potresa* (*After the Quake*) također je zbirka priča.

Iako su Murakamijeva djela pretežno fikcija, objavio je i dvije knjige koje su bazirane na stvarnim pričama iz intervjua sa žrtvama Hanshin zemljotresa i napada sarin gasom u tokijskoj podzemnoj. Osim toga, poznat je i po esejima u kojima piše o trčanju pod naslovom *O čemu govorim kada govorim o trčanju ( What I Talk About When I Talk About Running ).*

F. Scott Fitzgerald, Raymond Carver, Truman Capote, John Irving, Paul Theroux su neki od autora čija je djela Murakami prevodio.

## Reference
Kategorija:Japanski pisci
Kategorija:Rođeni 1949.